CELEX: 52018PC0726
Language: sl
Date: 2018-11-06
Title: Predlog IZVEDBENI SKLEP SVETA o dovoljenju Hrvaški, da uvede posebni ukrep, ki odstopa od točke (a) člena 26(1) in člena 168 Direktive Sveta 2006/112/ES o skupnem sistemu davka na dodano vrednost

EVROPSKA KOMISIJA
            Bruselj, 6.11.2018
            COM(2018) 726 final
            2018/0375(NLE)
            Predlog
            IZVEDBENI SKLEP SVETA
            o dovoljenju Hrvaški, da uvede posebni ukrep, ki odstopa od točke (a) člena 26(1) in člena 168 Direktive Sveta 2006/112/ES o skupnem sistemu davka na dodano vrednost
            
               
         
         
            
               OBRAZLOŽITVENI MEMORANDUM
            
            
               V skladu s členom 395(1) Direktive 2006/112/ES z dne 28. novembra 2006 o skupnem sistemu davka na dodano vrednost
                  1
                (v nadaljnjem besedilu: direktiva o DDV) lahko Svet na predlog Komisije soglasno dovoli kateri koli državi članici, da uvede posebne ukrepe, ki odstopajo od določb navedene direktive, za poenostavitev postopka obračunavanja DDV ali za preprečevanje nekaterih vrst davčnih utaj ali izogibanja davkom.
            
            
               Z dopisom, ki ga je Komisija evidentirala 22. decembra 2016, je Hrvaška zaprosila za odstopanje od člena 26(1)(a) in člena 168 direktive o DDV ter za omejitev pravice do odbitka DDV v zvezi z nakupom in lizingom zrakoplovov, plovil in osebnih avtomobilov, vključno z nakupom opreme za tako blago ter storitvami, opravljenimi v zvezi z njim. Po več razpravah s Komisijo je Hrvaška spremenila svojo zahtevo in posredovala novo, ki jo je Komisija evidentirala 17. septembra 2018. V skladu s členom 395(2) direktive o DDV je Komisija z dopisom z dne 21. septembra 2018 o zahtevi Hrvaške obvestila druge države članice. Z dopisom z dne 24. septembra 2018 je Komisija uradno obvestila Hrvaško, da ima vse informacije, potrebne za presojo zahteve.
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               Člen 168 direktive o DDV določa, da ima davčni zavezanec pravico, da odbije DDV, obračunan pri nakupu blaga in storitev za namene njegovih obdavčenih transakcij. Člen 26(1)(a) iste direktive zahteva, da se uporaba blaga, ki je del poslovnih sredstev podjetja, za zasebno rabo šteje kot opravljanje storitev za plačilo, če je bilo blago upravičeno do odbitka DDV. Ta sistem omogoča izterjavo prvotno odbitega DDV v zvezi z zasebno rabo. 
            
            
               Trenutno davčni zavezanci na Hrvaškem ne morejo odbiti vstopnega DDV v zvezi z osebnimi avtomobili, razen če se ti uporabljajo za usposabljanje voznikov, preskušanje vozil, storitve popravil, gospodarsko dejavnost prevoza potnikov in blaga, prevoz umrlih, dajanje v najem in nakup z namenom nadaljnje prodaje. Davkoplačevalci na Hrvaškem nenehno zahtevajo odpravo te omejitve pravice do odbitka DDV na nakup in lizing osebnih avtomobilov ter z njimi povezane stroške. Hrvaška namerava spremeniti svojo zakonodajo in omogočiti odbitek vstopnega DDV v zvezi z osebnimi avtomobili, ki se ne uporabljajo izključno za poslovne namene.
            
            
               Hrvaška je obenem navedla, da je težko določiti, v kolikšni meri se avtomobili uporabljajo za zasebne oziroma poklicne namene, zato meni, da bi bilo za odbitek DDV primerno uporabljati fiksen odstotek. Po njenih navedbah uporaba omejitve za odbitek DDV v obliki fiksnega odstotka ne bo povzročila dodatnega upravnega bremena ter stroškov za podjetja in davčne organe, odbitek DDV pa bo s tem postal mogoč. Uvedba odbitka DDV bo zmanjšala interes davkoplačevalcev, da nabavljajo blago in storitve v zvezi z osebnimi avtomobili od oseb, ki opravljajo neregistrirano dejavnost. 
            
            
               Hrvaška zato na podlagi člena 395 direktive o DDV zaproša za uvedbo ukrepa, ki odstopa od člena 26(1)(a) in člena 168 direktive o DDV ter omejuje pravico do odbitka za osebne avtomobile na določen odstotek. 
            
            
               Hrvaška je opravila analizo uporabe avtomobilov za poslovne namene, ki je pokazala, da bi bilo treba poslovno rabo oceniti na približno od 40 % do 60 %, zato meni, da je 50 % ustrezna omejitev. 
            
            
               Omejitev pravice do odbitka bi se morala uporabljati za DDV, plačan pri nakupu in lizingu osebnih avtomobilov, vključno z nakupom vsega povezanega blaga ter storitvami, opravljenimi v zvezi z njimi. Osebni avtomobili, ki jih zajema ukrep, so motorna vozila, namenjena prevozu oseb, ki imajo poleg sedeža za voznika še največ osem sedežev. 
            
            
               Odstotkovna omejitev ne zajema osebnih avtomobilov, ki se uporabljajo za usposabljanje voznikov, preskušanje vozil, storitve popravil, gospodarsko dejavnost prevoza potnikov in blaga, prevoz umrlih, dajanje v najem in nakup z namenom nadaljnje prodaje.
            
            
               Odstopanje bi moralo veljati od 1. januarja 2019 in bi moralo biti časovno omejeno na 31. december 2021, da bi se lahko ocenilo, ali 50-odstotna omejitev ustrezno odraža splošno razdelitev med poslovno in zasebno rabo. Vsaki zahtevi za podaljšanje bi bilo treba priložiti poročilo, ki vključuje pregled uporabljenega odstotka, oboje pa bi bilo treba Komisiji poslati do 31. marca 2021. 
            
            
               •Skladnost z veljavnimi predpisi s področja zadevne politike
            
            
               Podobna odstopanja v zvezi s pravico do odbitka so bila odobrena drugim državam članicam. 
            
            
               Člen 176 direktive o DDV določa, da Svet odloči, za katere izdatke ni dana pravica do odbitka DDV. Do takrat lahko države članice ohranijo izključitve, veljavne 1. januarja 1979. Zato veliko določb, ki omejujejo pravico do odbitka DDV v zvezi z osebnimi avtomobili, „miruje“. 
            
            
               
                  Ne glede na prejšnje pobude za določitev pravil o kategorijah izdatkov, za katere se lahko omeji pravica do odbitka
                     2
                  , je tako odstopanje primerno, dokler ta pravila niso usklajena na ravni EU. 
               
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
         
         
            
               Člen 395 direktive o DDV. 
            
            
               •Subsidiarnost (za neizključno pristojnost) 
            
            
               
                  Glede na določbo direktive o DDV, na kateri temelji predlog, se načelo subsidiarnosti ne uporablja.
               
            
            
               •Sorazmernost
            
            
               Ta sklep se nanaša na dovoljenje, izdano državi članici na njeno zahtevo, in ne pomeni nobene obveznosti.
            
            
               
                  Zaradi omejenega področja uporabe odstopanja je posebni ukrep sorazmeren z želenim ciljem, tj. poenostavitev obračunavanja davkov in preprečevanje nekaterih vrst davčnih utaj ali izogibanja davkom. Zlasti bodo davkoplačevalci lahko odbili 50 % DDV na osebne avtomobile, ki jih uporabljajo za zasebne in poslovne namene, pri tem pa ne bodo dodatno obremenjeni z vodenjem evidenc. Davčni organi bi lahko uporabljali poenostavljen postopek obračunavanja DDV. 
               
            
            
               •Izbira instrumenta
            
            
               
                  Predlagani instrument: izvedbeni sklep Sveta.
               
               
                  V skladu s členom 395 Direktive Sveta 2006/112/ES lahko samo Svet na predlog Komisije soglasno odobri odstopanje od skupnih predpisov o DDV. Izvedbeni sklep Sveta je najustreznejši instrument, saj se lahko naslovi na posamezno državo članico.
               
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Posvetovanja z zainteresiranimi stranmi
            
            
               
                  Ta predlog temelji na zahtevi Hrvaške in zadeva le to državo članico. 
               
            
            
               •Zbiranje in uporaba strokovnih mnenj
            
            
               
                  Strokovno mnenje ni bilo potrebno. 
               
            
            
               •Ocena učinka
            
            
               
                  Predlog je odgovor na zahtevo Hrvaške, ki želi spremeniti svojo zakonodajo in omogočiti odbitek DDV na poslovno rabo osebnih avtomobilov. Ker je težko določiti, v kolikšni meri se avtomobili uporabljajo za zasebne oziroma za poklicne namene, je Hrvaška zaprosila za uporabo fiksne omejitve v višini 50 %. Namen posebnega ukrepa je poenostaviti postopek obračunavanja davka in preprečevati utaje DDV, zato ima potencialno pozitiven učinek tako na podjetja kot na uprave. 
               
               
                  Hrvaška bo dovolila odbitek DDV, ki doslej ni bil mogoč. Ukrep bo zato vplival na državni proračun Hrvaške. Na podlagi podatkov iz leta 2015 se bodo prihodki iz DDV zmanjšali za približno 400 milijonov letno, tj. 0,9 % skupnih prihodkov iz DDV
                     3
                  . 
               
            
            
               4.PRORAČUNSKE POSLEDICE
            
            
               
                  Predlog ne bo negativno vplival na lastna sredstva Unije iz naslova DDV.
               
            
            
               5.DRUGI ELEMENTI
            
         
         
            
               
                  Predlog vključuje samoderogacijsko klavzulo, tj. samodejni rok prenehanja veljavnosti, ki je določen na 31. december 2021.
               
               
                  Če bi Hrvaška želela dodatno podaljšanje ukrepa odstopanja po letu 2021, bi morala najpozneje do 31. marca 2021 Komisiji predložiti poročilo, ki vključuje pregled odstotkovne omejitve, in zahtevo za podaljšanje.
               
            
            
               2018/0375 (NLE)
            
            
               Predlog
            
            
               IZVEDBENI SKLEP SVETA
            
            
               o dovoljenju Hrvaški, da uvede posebni ukrep, ki odstopa od točke (a) člena 26(1) in člena 168 Direktive Sveta 2006/112/ES o skupnem sistemu davka na dodano vrednost
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, 
            
            
               ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost
                  4
                in zlasti člena 395(1) Direktive,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Člen 168 Direktive 2006/112/ES določa, da ima davčni zavezanec pravico odbiti davek na dodano vrednost (DDV), obračunan na dobavo blaga in storitev, ki jih navedeni zavezanec prejme za namene uporabe v svojih obdavčenih transakcijah. Točka (a) člena 26(1) navedene direktive vsebuje zahtevo, da je DDV treba obračunati, če se poslovno sredstvo uporablja za zasebno rabo davčnega zavezanca ali za zasebno rabo njegovih zaposlenih ali splošneje za druge namene kot za namene njegove dejavnosti.
            
            
               (2)Z dopisom, ki ga je Komisija evidentirala 22. decembra 2016, je Hrvaška zaprosila za dovoljenje za odstopanje od določb Direktive 2006/112/ES, ki urejajo pravico do odbitka vstopnega davka v zvezi z nakupom in lizingom zrakoplovov, plovil in osebnih avtomobilov, vključno z nakupom opreme za tako blago ter storitvami, opravljenimi v zvezi z njim. Po več razpravah s Komisijo je Hrvaška predložila spremenjeno zahtevo, omejeno na osebne avtomobile, ki jo je Komisija evidentirala 17. septembra 2018. 
            
            
               (3)Komisija je z dopisom z dne 21. septembra 2018 zahtevo Hrvaške posredovala drugim državam članicam. Z dopisom z dne 24. septembra 2018 je Komisija uradno obvestila Hrvaško, da ima vse informacije, potrebne za presojo zahteve.
            
            
               (4)Davčni zavezanci na Hrvaškem ne morejo odbiti DDV v zvezi z osebnimi avtomobili, ki se samo deloma uporabljajo za poslovne namene. Hrvaška namerava spremeniti svojo zakonodajo in omogočiti odbitek vstopnega DDV v zvezi z osebnimi avtomobili.
            
            
               (5)Hrvaška navaja, da je pogosto težko natančno opredeliti, v kolikšni meri se avtomobili uporabljajo za zasebne oziroma poklicne namene, kadar je to mogoče, pa zadevni postopek pomeni breme. Zato meni, da bi bilo za odbitek DDV primerno uporabljati fiksen odstotek. Na podlagi ocen navaja, da je omejitev v višini 50 % ustrezna. 
            
            
               (6)Po navedbah Hrvaške uporaba omejitve za odbitek DDV v obliki fiksnega odstotka ne bo povzročila dodatnega upravnega bremena in stroškov za podjetja in davčne organe, odbitek DDV pa bo s tem postal mogoč. Uvedba odbitka DDV bo zmanjšala interes davkoplačevalcev, da nabavljajo blago in storitve v zvezi z osebnimi avtomobili od oseb, ki opravljajo neregistrirano dejavnost. 
            
            
               (7)Hrvaška je zato na podlagi člena 395 direktive o DDV zaprosila za uvedbo posebnega ukrepa, ki odstopa od točke (a) člena 26(1) in od člena 168 Direktive 2006/112/ES ter omejuje pravico do odbitka v zvezi z osebnimi avtomobili na določen odstotek.  
            
            
               (8)Omejitev pravice do odbitka bi se morala uporabljati za DDV, plačan na nakup in lizing osebnih avtomobilov, vključno z nakupom vsega povezanega blaga ter storitvami, opravljenimi v zvezi z njimi. Osebni avtomobili, ki jih zajema ukrep, so motorna vozila, namenjena prevozu oseb, ki imajo poleg sedeža za voznika še največ osem sedežev. 
            
            
               (9)Namen posebnega ukrepa je poenostaviti postopek obračunavanja davka in preprečevati utaje DDV, obenem pa omogočiti odbitek DDV na osebne avtomobile, ki se deloma uporabljajo za poslovne namene. Glede na morebiten pozitiven učinek na podjetja in uprave je primerno, da se posebni ukrep odobri. 
            
         
         
            
               (10)Posebni ukrep bi moral veljati od 1. januarja 2019 in bi moral biti časovno omejen na 31. december 2021, da bi se lahko ocenilo, ali omejitev v višini 50 % ustrezno odraža splošno razdelitev med poslovno in zasebno rabo. 
            
            
               (11)Če bo Hrvaška menila, da je potrebno podaljšanje dovoljenja za obdobje po letu 2021, bi morala Komisiji do 31. marca 2021 predložiti zahtevo za podaljšanje, skupaj s poročilom, ki vključuje pregled uporabljenega odstotka. 
            
            
               (12)Posebni ukrep bo imel zgolj zanemarljiv učinek na skupni znesek davčnih prihodkov, zbranih na ravni končne potrošnje, in ne bo negativno vplival na lastna sredstva Unije iz pobranega DDV –
            
            
               SPREJEL NASLEDNJI SKLEP: 
            
            
               Člen 1
            
            
               Z odstopanjem od člena 168 Direktive 2006/112/ES se Hrvaški dovoli, da pravico do odbitka davka na dodano vrednost (DDV) na izdatke za osebne avtomobile, ki se ne uporabljajo izključno za poslovne namene, omeji na 50 %.
            
            
               Člen 2
            
            
               Z odstopanjem od točke (a) člena 26(1) Direktive 2006/112/ES Hrvaška neposlovne rabe osebnih avtomobilov, vključenih v sredstva podjetij davčnih zavezancev, ne obravnava kot storitve za plačilo, kadar za zadeven avtomobil velja omejitev, dovoljena v členu 1 tega sklepa.
            
            
               Člen 3
            
            
               Izdatki iz člena 1 zajemajo nakup in lizing osebnih avtomobilov, vključno z nakupom vsega povezanega blaga ter storitvami, opravljenimi v zvezi z njimi. 
            
            
               Člen 4
            
            
               Sklep bi se moral uporabljati samo za motorna vozila, namenjena prevozu oseb, ki imajo poleg sedeža za voznika še največ osem sedežev. 
            
            
               Člen 5
            
            
               Člena 1 in 2 se ne uporabljata za:
            
            
               –(a) vozila, ki se uporabljajo za usposabljanje voznikov, preskušanje vozil, storitve popravil, gospodarsko dejavnost prevoza potnikov in blaga, prevoz umrlih, dajanje v najem;
            
            
               –(b) vozila, kupljena z namenom nadaljnje prodaje. 
            
            
               Člen 6
            
            
               Ta sklep se uporablja od 1. januarja 2019 do 31. decembra 2021. 
            
            
               Vsaka zahteva za podaljšanje dovoljenja iz tega sklepa se predloži Komisiji do 31. marca 2021, priloži pa se ji poročilo, ki vključuje pregled odstotka iz člena 1.
            
            
               Člen 7
            
         
         
            
               Ta sklep je naslovljen na Republiko Hrvaško. 
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  
                        UL L 347, 11.12.2006, str. 1.
               
               
                  
                     (2)
                  
                        COM(2004) 728 final – predlog direktive Sveta o spremembi Direktive 77/388/EGS za poenostavitev obveznosti glede davka na dodano vrednost (UL C 24, 29.1.2005, str. 10), umaknjen 21. maja 2014 (UL C 153, 21.5.2014, str. 3). 
               
               
                  
                     (3)
                  
                        Študija in poročila o vrzeli pri pobiranju DDV v državah članicah EU-28: Končno poročilo 2018, razpredelnica 3.11, str. 32. 
               
               
                  
                     (4)
                  
                        UL L 347, 11.12.2006, str. 1.